पत्रकारिता में ग्लैमर और धन दोनों में वृद्धि हुई है। पत्रकारों के लिए कॉर्पोरेट्स ग्रुप्स की प्रतिस्पर्धा में अपना बाजार भाव बढ़ाना आसान हुआ है और अपने मालिक के प्रति वफादार रहने या उसके प्रति अपनी निष्ठा बदलने-दोनों की ही कीमत भरपूर उन्हें मिल रही है। फिल्म जगत की भाँति चकाचौंध से भरपूर पुरस्कार समारोह आयोजित-प्रायोजित होने लगे हैं और इनमें अवार्ड जीते- जिताए जाने लगे हैं। पत्रकारों की सेलिब्रिटी स्टेटस कॉर्पोरेट जगत की बिज़नेस स्ट्रेटेजी का एक बाइ प्रोडक्ट है। कुछ पत्रकारों को लार्जर दैन लाइफ इमेज को जीने का सौभाग्य मिला है तो कुछ अपनी ब्रांड वैल्यू बनती देख नए फाइनेन्सर जुगाड़ कर मीडिया समूहों के मालिक का मुखौटा पहन रहे हैं। बहरहाल इस मोल तोल और चमक दमक के खेल में कुछ निहायत ही उम्दा पत्रकारों का सर्वश्रेष्ठ हमें नहीं मिल पाएगा। जिस प्रकार रवीश कुमार जैसे पत्रकार को एक संकीर्ण विचारधारा विशेष का नायक बनाने की चेष्टा की जा रही है और उस नायक के रूप में उन्हें महिमा मंडित किया जा रहा है, भय होता है कि वे अमिताभ बच्चन की भांति एक छवि विशेष से आबद्ध सुपर स्टार बन कर न रह जाएं और उनके भीतर का पत्रकार अमिताभ बच्चन के अभिनेता की भांति अपनी वास्तविक ऊंचाई को स्पर्श करने से रह जाए।